



[image: CD COLOR 2016 ]
Parlamentul României
Camera Deputaţilor
Comisia pentru muncă şi protecţie socială

	Bucureşti,
	17 mai 2022

	Nr.
	4c-9/678



	
Către
BIROUL PERMANENT AL CAMEREI DEPUTAŢILOR



Vă înaintăm, alăturat, raportul asupra proiectului de Lege pentru modificarea şi completarea art.16 alin.(3) din Ordonanţa de urgenţă a Guvernului nr.111/2010 privind concediul şi indemnizaţia lunară pentru creşterea copiilor, trimis Comisiei pentru muncă şi protecţie socială în procedură obişnuită, cu adresa nr. PLx 504/2019 din 28 octombrie 2019, pentru dezbatere pe fond.




PREŞEDINTE,
ADRIAN SOLOMON

R A P O R T
asupra proiectului de Lege pentru modificarea şi completarea art.16 alin.(3) din Ordonanţa de urgenţă a Guvernului nr.111/2010 privind concediul şi indemnizaţia lunară pentru creşterea copiilor


În temeiul art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa nr. PLx 504/2019 din 28 octombrie 2019, cu dezbaterea pe fond, în procedură obişnuită, a proiectului de Lege pentru modificarea şi completarea art.16 alin.(3) din Ordonanţa de urgenţă a Guvernului nr.111/2010 privind concediul şi indemnizaţia lunară pentru creşterea copiilor.

Proiectul de lege are ca obiect de reglementare completarea art.16 alin.(3) din Ordonanţa de urgenţă a Guvernului nr.111/2010, cu o nouă literă, lit.d), astfel încât în perioada concediului pentru creşterea copiilor să se poată realiza venituri din activităţi independente, din drepturi de proprietate intelectuală şi din activităţi agricole, de silvicultură şi piscicultura definite la art.67, art.70 şi art. 103 din Legea nr.227/2015 privind codul fiscal, indiferent de nivelul acestor venituri.

La întocmirea prezentului raport, comisia a avut în vedere:
· avizul negativ al Consiliului Legislativ (nr.538/26.06.2019)
· avizul favorabil al Consiliului Economic şi Social (nr.3008/11.06.2019)
· avizul favorabil al Comisiei juridice, de disciplină şi imunităţi 
(nr.4c-13/908/17.12.2019)
· avizul favorabil al Comisiei pentru drepturile omului, culte şi problemele minorităţilor naţionale (nr.4c-6/657/11.11.2019)
· avizul favorabil al Comisiei pentru egalitatea de şanse pentru femei şi bărbaţi (nr.4c-20/461/10.12.2019)
· punctul de vedere al Guvernului (nr.1174/29.07.2019).

La dezbaterile care au avut loc în şedinţa comisiei din 10 mai 2022  a participat, în conformitate cu prevederile art.56 şi 57 din Regulamentul Camerei Deputaţilor, republicat, cu modificările şi completările ulterioare, domnul Cătălin Boboc, Secretar de Stat în cadrul Ministerului Muncii și Solidarității Sociale.

La lucrări au participat deputaţii, membri ai comisiei, conform listei de prezenţă.
Raportul comisiei a fost adoptat cu majoritate de voturi (un vot împotrivă şi 3 abţineri).

Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

Proiectul de lege a fost adoptat de Senat, în calitate de primă Cameră sesizată, în şedinţa din 21 octombrie 2019, ca urmare a depășirii termenului de adoptare, potrivit art.75 alin.(2) teza a III-a din Constituția României, republicată.

[bookmark: _Hlk102993122]Camera Deputaţilor este Cameră decizională, potrivit prevederilor art.75 din Constituţia României şi ale art.92 alin.(9) pct.2 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor asupra proiectului de lege şi a documentelor conexe, membrii comisiei au hotărât să propună plenului Camerei Deputaţilor prezentul raport, de respingere a proiectului de lege, pentru următoarele considerente:
1. În cuprinsul art. 16 alin.(3) din Ordonanţa de urgenţă a Guvernului nr.111/2010, cu modificările şi completările ulterioare, sunt reglementate excepţiile de la măsura suspendării plăţii indemnizaţiei lunare pentru beneficiarii acesteia care realizează venituri supuse impozitului.

Astfel, la lit. c) sunt exceptate persoanele care ”realizează, în decursul unui an calendaristic, venituri supuse impozitului, prin desfăşurarea efectivă a unei activităţi în perioada de concediu, al căror nivel net nu depăşeşte de 5 ori cuantumul minim al indemnizaţiei stabilit la art. 2 alin. (2)”, fără a distinge între tipurile de activităţi generatoare de venituri supuse impozitării.
Nivelul acestui plafon a fost stabilit prin Legea nr. 89/2019 pentru modificarea şi completarea Ordonanţei de urgenţă a Guvernului nr. 111/2010 privind concediul şi indemnizaţia lunară pentru creşterea copiilor, precum şi pentru stabilirea unor măsuri privind recuperarea debitelor reprezentând indemnizaţie pentru creşterea copilului.

2. Categoriile de beneficiari ai indemnizaţiei pentru creşterea copilului care realizează venituri din activităţi independente, din drepturi de proprietate intelectuală şi din activităţi agricole, de silvicultură şi piscicultură, vor beneficia de cumul între cele două tipuri de venituri indiferent de cuantumul acestuia, şi în consecinţă vor fi supuse unui regim juridic diferit faţă de persoanele care realizează alt tip de venit supus impozitării, pentru care cumulul cu această indemnizaţie este permis doar cu respectarea plafonului stabilit la lit.c) a art.16 alin.(3), fără ca această diferenţă de tratament să fie justificată de existenţa unui criteriu obiectiv şi rezonabil.


	PREŞEDINTE,			SECRETAR,
	Adrian Solomon 		Dan-Constantin Şlincu 





Şef birou Lidia Vlădescu

[bookmark: _Hlk102993386]Întocmit, 
Consilier parlamentar Sorina Szabo

